עוזי קלכהיים

הרב עוזי קלכהיים (17 בפברואר 1935, י"ד באדר א' ה'תרצ"ה - 20 באפריל 1994, ט' באייר ה'תשנ"ד) היה ר"מ אמונה בישיבת מרכז הרב ומחבר ספרים במחשבת ישראל.

ביוגרפיה
נולד בחיפה לעדה לבית בקרמן ולמשה, שעלו ארצה והקימו בחיפה מסעדה כשרה עבור פועלי העיר. האב היה פעיל בתנועת הפועל המזרחי ונסע מטעמה לארצות הברית לגייס כספים בשנת תרצ"ט. בהיעדר האב, ובעקבות התפרעויות ערבים המשפחה עברה מחיפה לתל אביב. בסוף אותה שנה פרצה מלחמת העולם השנייה ובעטיה נאלץ האב משה לשהות בארצות הברית עד לסוף המלחמה. בעקבות הפצצת חיל האוויר האיטלקי על תל אביב עברו לירושלים.

למד בישיבת בני עקיבא כפר הרא"ה, בבית ספר לנערים המזרחי (לימים תיכון הימלפרב) ובישיבת קלצק (ישיבת הדרום), שם הושפע מהרב אלימלך בר שאול. בתום חורף תשי"ד (1954), בעידודו של הרב בר-שאול עבר ללמוד בישיבת מרכז הרב בירושלים. לדברי חברו, הרב יעקב פילבר, הרב קלכהיים היה "מראשוני בני עקיבא שהתוודעו לרבינו הרב צבי יהודה, ובמהלך זה סלל לרבים מילדי הארץ את הדרך ל'מרכז הרב' והם שהחזירו עטרה ליושנה וקוממו מחדש את ישיבת 'מרכז הרב' והפכו אותה לאחד ממרכזי התורה החשובים ביותר בעם היהודי". הוסמך לרבנות על ידי הרב שלמה זלמן אוירבך, הרב יצחק אריאלי, הרב אברהם אלקנה שפירא והרב יוסף שלום אלישיב.

בהמשך למד במכון "הרי פישל" בירושלים (היום חלק ממכון אריאל) וקיבל סמיכה לרבנות מהרב שלמה זלמן אוירבך. בשנת 1970 עברה המשפחה ליישוב אבן שמואל שבדרום, שם שימש כראש כולל ורב היישוב, וכן עסק בהקמת האולפנה במקום. לאחר שנים חזר לירושלים, השתקע בגבעת שאול ושימש כרב בית כנסת בשכונה עד יום מותו.

הרב קלכהיים עסק בחינוך והוראה במשך יותר משלושים שנה. הוא לימד במדרשית נעם בפרדס חנה, בישיבת כרם ביבנה, בישיבת מרכז הרב, במכללה ירושלים, במדרשת נשמת ובמכון "הרי פישל". נמנה עם מייסדי מכללת אורות ישראל ובין מקימי מכון ארץ חמדה. בארבע שנות חייו האחרונות עסק בחיזוק הקשר עם קהילות יהודיות במזרח אירופה מטעם משרד הדתות, ובפרט יהדות צ'כיה.

בשנת תשכ"א (1961) נישא לדבורה בת אברהם טרגר (נפטרה בתשפ"ג, 2023). לבני הזוג נולדו חמישה ילדים, שלוש בנות ושני בנים. בנו הרב מנחם קלכהיים שימש כסגן הרב הראשי לצ'כיה. בנו הרב עמיהוד קלכהיים שימש כראש הישיבה התיכונית ברמת גן ובכפר הרא"ה.

בשנת 1996 יצא לזכרו הספר "ישועות עוזו: בענייני גאולה ומשיח - ספר זיכרון לרב עוזי קלכהיים זצ"ל". עיריית ירושלים קראה על שמו רחוב בשכונת רמת שלמה.

מספריו 
 אדרת אמונה, ירושלים תשל"ו
 שירת אומה לארצה, ירושלים תשמ"ז
 באר מגד ירחים, ירושלים תשנ"ה
 ארץ מול שמים: מדרשי גשם ארץ ישראליים, ירושלים תשסד (מבוסס על שיחות ששודרו בערוץ שבע בשנים תשנ"ב-תשנ"ג)

מתלמידיו
 הרב יעקב פילבר - לשעבר ראש ישיבת ירושלים לצעירים
 הרב אהרן איזנטל - רב היישוב חיספין ור"מ בישיבת הגולן
 הרב חיים אביהוא שורץ - ר"מ בישיבות מרכז הרב ובית אל
 הרב יצחק יודייקין - ראש כולל מכתם לדוד
 הרב יורם אליהו - ר"מ במכון מאיר

ממאמריו
 הזכות המוסרית בירושת הארץ בכתבי הרמב"ן, אתר דעת
 הקדמת הראי"ה לשיר השירים, אתר דעת
 שיעורי הרב עוזי קלכהיים, אתר ישיבה
 תפילת הטל - עיון בפיוט טל תן לרצות, אתר הזמנה לפיוט

קישורים חיצוניים 
 
 הרב עוזי קלכהיים, "האושר הגדול בשיבה הביתה" בעלון מועצת יש"ע
 הרב אהרן איזנטל, לדמותו של הרב עוזי קלכהיים, באתר ישיבת הגולן
 הרב יעקב פילבר, הרב עוזי קלכהיים זצ"ל, "מגד ירחים" (עלון חודשי להנחלת משנת הראי"ה ומורשתו בהוצאת בית הרב), גיליון 5, אייר תש"ס, עמ' 2

הערות שוליים

בוגרי ישיבת הדרום
בוגרי ישיבת כפר הרא"ה
בוגרי ישיבת מרכז הרב
בוגרי מכון אריאל
תלמידי הרצי"ה קוק
רבני הציונות הדתית בישראל
רבני ישיבת מרכז הרב
סגל מדרשית נעם
יהודים הקבורים בבית הקברות סנהדריה
בוגרי תיכון הימלפרב
מחברי ספרי אמונות ודעות
רבני ישיבת ירושלים לצעירים
גבעת שאול: רבנים
ישראלים שנולדו ב-1935
ישראלים שנפטרו ב-1994